Basque Research & Technology Alliance

**Basque Research and Technology Alliance** (**BRTA**) Euskadiko Autonomia Erkidegoko zenbait zentro teknologiko, ikerketa gune eta erakundek osatutako erakunde bat da.

Aliantzaren helburuak dira Euskadi eta mundu mailako erronkei aurre egitea, ikerketa eta teknologiaren garapenaren bidez erantzunak emanez eta nazioartera proiektatuz. BRTAko zentroek jakintza sortzen dute eta euskal gizarteari eta industriari zabaltzen diete, haiek berritzaileagoak eta lehiakorragoak izan daitezen.

17 zentro teknologikok eta ikerketa kooperatibok osatzen dute aliantza: Azterlan, Azti, Ceit, CIC bioGUNE, CIC biomaGUNE, CIC energiGUNE, CIC nanoGUNE, Cidetec, Gaiker, Ideko, Ikerlan, Leartiker, Lortek, Neiker, Tecnalia, Tekniker eta Vicomtech, Eusko Jaurlaritzaren, SPRIren eta Arabako, Bizkaiko eta Gipuzkoako Foru Aldundien laguntzarekin.

BRTAren helburu nagusia da Euskal Herriko ekoizpen, industria eta enpresa-sektoreen beharrei eta erronkei erantzutea zientziaren eta teknologiaren bidez. Azken finean, gizartearen beharrei erantzunak emateko eta industriari konponbide lehiakorrak eskaintzeko lan egiten du.

## Historia 
Zientzia, Teknologia eta Berrikuntzaren Euskal Sareko (ZTBES) eragileek eta euskal erakundeek, enpresen eta gizartearen laguntzarekin, ikerketaren, garapen teknologikoaren eta berrikuntzaren aldeko apustu sendoa egin dute beren historian zehar, Euskadiko ekoizpen-sektorearen lehiakortasuna hobetzen eta ongizate ekonomikoa eta soziala sortzen laguntzeko. Konpromiso horri esker, eskaintza zientifiko-teknologiko sendoa garatu eta sendotu da Euskal Autonomia Erkidegoan. Horren barruan, Ikerketa Kooperatiboko Zentroak (IKZ) eta Zentro Teknologikoak (ZTK) nabarmentzen dira.

Hainbat ekimen egin dira I+G+B-aren euskal ekosistema indartzeko. Horien artean, zentro teknologikoek bultzatutako integrazio-prozesuak eta 2015ean abiatutako ZTBES berrantolatzea nabarmentzen dira. Prozesu horrek kudeaketa-oinarri komun bat ezarri zuen zentro teknologikoentzat eta IKZentzat, haien helburu operatiboak lerrokatuz eta sistemaren lehiakortasuna areagotzera bideratutako erronka estrategiko batzuk definituz.

Identifikatutako erronka nagusien artean, hauek zeuden: euskal eskaintza teknologikoa nazioartean posizionatuko zuen marka bateratu bat eta herrialde-irudiaren marka bat sortzeko beharra, sistemaren gaitasun teknologikoa indartzea, lankidetza-ikerketa eraginkorragoa sustatzea eta sinergiak sortzea, dauden osagarritasunak aprobetxatzeko egitura komun bat sortuz.

Hausnarketa estrategikoko prozesu horren ondorioz, 2019an Basque Research and Technology Alliance (BRTA) sortu zen, Euskal Autonomia Erkidegoko ZTB eta IKZ nagusiak biltzen dituen aliantza publiko-pribatua. BRTAren helburua da erakunde horiek koordinatzea eta haien helburu zientifikoak eta teknologikoak betetzen laguntzea, eta, hala, Euskadik nazioartean berrikuntzaren eta ikerketa aplikatuaren arloan duen lidergoa sendotzea.

## Antolakuntza 
### Zentro teknologikoak 
; Sektorialak

* AZTI
* NEIKER

; Multifokalizatuak

* AZTERLAN
* CEIT
* CIDETEC
* GAIKER
* IDEKO
* IKERLAN
* LEARTIKER
* LORTEK
* TECNALIA
* TEKNIKER
* VICOMTECH

### Ikerketa Kooperatiboko Zentroak (IKZ) 
* CIC bioGUNE
* CIC biomaGUNE
* CIC energiGUNE
* CIC nanoGUNE

### Erakunde publikoak 
*Eusko Jaurlaritza
* SPRI
* Arabako Foru Aldundia
* Gipuzkoako Foru Aldundia
* Bizkaiko Foru Aldundia